Komedie-crawl by Ingwenyama Lodge – Innibos
Met Dowwe Dolla, Barry Hilton, Pietman Geldenhuys en Hannes Brümmer
Datum en tyd: Vr 28 Jun om 16:00, 17:00 en 18:00
Produksie ondersteun deur Ingwenyama Lodge.
Die komedie-crawl is pret in die oortreffende trap. Dit is soos pub-crawling, maar hier word daar saam met die drinkgoed vermaak deur die land se top komediante aangebied. Maak jou reg vir ŉ goeie dosis lagmedisyne.
Die feesgangers klim op ŉ bus (optelpunt NG Westergloed) en ry dan saam met die toerleier na Ingwenyama Lodge naby Witrivier.
By Ingwenyama Lodge is daar 4 aandoenplekke waar daar saam met die pret en plesier, drinkgoed aangebied word.
Die eerste besoekpunt is Ibhubesi waar Dowwe Dolla gaan optree. Of is dit nou haar Ouma Dowe Dolla? Die twee baklei dit nog uit… En Ouma Dowe Dolla plaas geen wag voor haar mond nie. Verwag vlymskerp kommentaar, maar bowenal dat jou ore gaan tuit oor wat sy so onbevrees gaan sê.
Die volgende stop is Imvubu waar Pietman Geldenhuys gaan optree. Hy is omtrent alles waaraan ŉ mens kan dink: Skotsman, akteur, musikant, radio-omroeper en natuurlik ook televisie-aanbieder van Op die stoep. Kom lag jou ŉ papie vir al sy kwinkslae en verluister jou aan al die aksente wat hy so moeiteloos namaak.
Daarna stap feesgangers na Indhlovu waar Barry Hilton crawlers trakteer met sy eiesoortige humor. Hy weet van braai en hoe om spitsvondighede soos sout en peper rond te strooi.
Die laaste stop is die Sports Lapa waar Hannes Brümmer ŉ energieke blits-aflewering van sy skaterlagstaaltjies gaan gee oor die onstuitbare mars van tyd. Met sy tong ferm in die kies word daar nie doekies omgedraai oor die lewe, verhoudings en ouer word nie. Hier word heilige (en oor die muur) koeie sommer lag-lag uit die sloot gegrawe.
Moenie hierdie tafel wat met balhorigheid gedek is, misloop nie.
Kontantkroeg beskikbaar vir diegene wat ŉ ander soort drankie wil geniet.
Vergeet al jou bekommernisse en lag ŉ slag.
Kinder-oppasdiens op die feesterrein